पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण को फैलने से रोकने लिए सरकार के दिशा-निर्देश पर जिला में लगाए गए पूर्ण लॉकडाउन की पालना सुनिश्चित करने के लिए डीसी यशेन्द्र सिंह व एसपी अभिषेक जोरवाल ने दल बल के साथ शहर में फ्लैग मार्च किया।
डीसी व एसपी खुद भी पुलिसबल के साथ पैदल ही दौरे पर निकले तथा व्यवस्थाओं का औचक निरीक्षण किया। जो भी कमियां मिली वहां पर संबंधित अधिकारियों को तुरंत फोन करके सख्ती से पालना के आदेश दिए। उन्होंने बताया कि रेवाड़ी जिला प्रशासन की ओर से कोरोना संक्रमण चक्र को तोड़ने के लिए लॉकडाउन को सख्ती से लागू करने के लिए कदम उठाए जा रहे हैं।
डीसी ने आवश्यक सेवाओं से संबंधित दुकानदारों से आह्वान किया है कि वे लॉकडाउन के दौरान अपने यहां कोविड-19 के प्रोटोकॉल का पूरा ख्याल रखेंगे तथा नियमानुसार ही कार्य करेंगे अगर किसी भी दुकानदार ने इन आदेशों की अवहेलना की तो उसके खिलाफ आपदा प्रबंधन अधिनियम के तहत सख्त से सख्त कार्रवाई की जाएगी। ऐसे ही मामलों में पुलिस द्वारा लगातार एफआईआर दर्ज की जा रही हैं। इस मामले में कोई भी ढिलाई नहीं बरती जाएगी। पुलिस ने बावल व धारूहेड़ा कस्बा में भी फ्लैग मार्च निकाला।
कंटेनमेंट जोन में हो प्रोटोकॉल का पालन
जिला आपदा प्रबंधन प्राधिकरण के चेयरमैन एवं डीसी यशेन्द्र सिंह ने बताया कि कोरोना संक्रमण फैलाव को रोकने के उद्देश्य से जनहित में स्वास्थ्य विभाग की सिफारिश पर चिह्नित किए गए मैक्रो कंटेनमेंट जोन के भौगोलिक क्षेत्र को सील किया गया है। मैक्रो कंटेनमेंट जोन में हर संभव आवश्यक सेवाएं प्रदान करने के लिए संबंधित एसडीएम की मॉनिटरिंग रहेगी। उन्होंने बताया कि आदेशों की पालना सुनिश्चित करने के लिए संबंधित थाना क्षेत्र में ड्यूटी मजिस्ट्रेट तैनात किए गए हैं।
आवागमन के लिए पास जरूरी, सरकार ने एचसीएस ऑफिसर की ड्यूटी लगाई
लॉकडाउन के दौरान आवागमन के लिए विभागीय आई-कार्ड या सरकार द्वारा जारी पास अनिवार्य होंगे। इनके बिना सड़कों पर घूमने वाले लोगों के खिलाफ सख्त कार्रवाई की जाएगी। उपायुक्त यशेन्द्र सिंह कहा कि स्थानीय स्तर पर ऑनलाइन आवागमन पास बनाने के लिए हरियाणा सिविल सर्विस के अखिलेश यादव को इसके लिए नोडल अधिकारी बनाया गया है। पास के लिए लोग saralharyana.gov.in पर ऑनलाइन आवेदन कर सकते हैं। जिन कैटेगिरी को लॉकडाउन में आने जाने की छूट दी गई है, उन्हें भी पास या आई-कार्ड दिखाना होगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn